30. marts bekendtgjorde statsminister Lars Løkke Rasmussen (V), at regeringen vil »kriminalisere ytringer, der undergraver dansk lovgivning«. Regeringen vil dermed »komme efter de mennesker, som under dække af religion og teologi i virkeligheden undergraver vores samfund«.

Et notat fra Justitsministeriet fastslår, at man vil ramme »religiøse forkyndere som søger at undergrave danske love og værdier og understøtte parallelle retsopfattelser«. I notatet kan man også læse, at grundloven og menneskerettighedskonventionen giver »ganske vide rammer« for »at kriminalisere ytringer som ikke i dag er strafbare«.

Den konklusion glædede justitsminister Søren Pind, som i en kommentar til Jyllands-Posten sagde: »Jeg er glad for, at vi er nået derhen i debatten om ytringsfrihed, at der står et ’dog’ i grundloven. Vi kan i betydeligt omfang regulere på dette område, og det vil regeringen gøre«.